钦定古今图书集成/明伦汇编/氏族典/第398卷 > 李自成
## 钦定古今图书集成/明伦汇编/氏族典/第398卷 > 李自成

按：《明外史李自成传》：“自成，米脂人，世居怀远堡李继
迁寨。父守忠，无子，祷于华山，梦神告曰：‘以破军星为
若子，已生自成。及长，充银川驿役夫，善骑射，斗狠无
赖，数犯法。知县晏子宾捕之，将置诸死，脱去为屠。崇
祯元年，陕西大饥，白水贼王二等反。安塞马贼高迎
祥，自成舅也，与饥民王大梁聚众应之。迎祥自称闯’”
王，大梁自称大梁王。二年，参政刘应遇击斩王、二王。
大梁，迎祥与延安贼张献忠等三十六营，聚山西众
二十馀万，自成乃与兄子过往从迎祥，与献忠等合，
号“闯将。”七年春，朝议以延绥巡抚陈奇瑜引兵追贼。
始，贼高迎祥最强，自成属焉。及入河南，自成乃与兄
子过结顾君恩、高杰等，自为一军。过、杰善战，君恩善
谋。及奇瑜兵至，自成等陷于兴安之车箱峡，用君恩
计诈降，奇瑜许之，檄诸将按兵毋杀，所过州县为具
糗传送。贼甫渡栈，即大噪，尽屠所过七州县，奇瑜坐
削籍。十二年，杨嗣昌督师彝陵，官军围自成于巴西、
鱼复诸山中。自成大困，欲自经，以养子《双喜》劝而止。
自成为人高颧深，䲭目曷鼻，声如豺。性猜忍，日杀
人斮足剖心为戏。杞县举人李信者，《逆案》中李精白
子也，尝以粟赈饥民，民德之曰：“李公子活我。”会绳枝
红娘子反，掳信，信逃归，官以为贼，囚狱中。红娘子来
救，饥民应之，共出信。信往投自成，自成改信名曰《岩。
岩》因说曰：“取天下以人心为本，请勿杀。”自成从之，屠
戮为减。又取所掠财物赈饥民。民受饷者不辨岩自
成也，杂呼“李公子，活我岩。”复造谣词曰：“迎闯王，不纳
粮。”使儿童歌之，以相煽动。民方被剿饷练饷之害，从
自成者日众。十四年正月，攻陷河南，福王常洵遇害。
自成兵勺王血杂醢尝之，名福禄酒。十六年春，陷承
天，自称新顺王。冬十月，陷潼关，攻西安，改西安曰长
安，称西京。十七年正月庚寅朔，称王于西安，僭国号
曰“大顺”，改元永昌，改名自晟。追尊其曾祖以下，加谥
号。以李继迁为太祖。籍步兵四十万、马兵六十万，出
横门。令李化麟等草檄驰谕远近，指斥乘舆。二月，自
成渡河，破汾州。三月十三日，焚昌平。十七日，环攻九
门。十八日，太监曹化淳开彰义门，贼尽入。十九日，皇
城不守，帝登煤山自缢。自成入，升御座，忽见白衣人
长数丈，手剑怒视，座下龙，爪鬣俱动。自成恐亟下。及
闻山海关总兵吴三桂兵起，自成亲部贼十馀万东
攻山海关。三桂悉锐卒搏战，自成奔还京师，悉镕所
拷索金银及宫中帑藏器皿铸为饼。每饼千金，约数
万饼，骡车载归西安。二十九日，僭帝号于武英殿。是
夕，焚宫殿及九门城楼。诘旦，走西安。潼关破，自成遂
弃西安，入襄阳；复走武昌；寻走延宁、蒲圻，至通城，窜
于九宫山。率二十骑略食山中，为村民所困，自缢死。